##### Tájékoztató a hagyatéki eljárás lefolytatásához

##### A hagyatéki eljárásról szóló 2010. évi XXXVIII. törvény (továbbiakban Hetv.)

##### (Hetv. 31/a. §)

1. **Általános tájékoztató:**

A hagyatéki eljárás az ember (örökhagyó) halálával bekövetkező hagyatékátszállást biztosítja, az örökhagyó vagyonában történő jogutódlást állapítja meg és igazolja. Az eljárás célja, hogy az örökléssel kapcsolatos valamennyi kérdés jogvita nélkül rendeződjék, és ehhez az érdekeltek a kellő tájékoztatást megkapják.

A hagyatéki eljárás során a jegyző feladata a leltár felvételéhez szükséges adatok (az örökhagyó és a hagyatéki eljárásban érdekeltek jogszabályban meghatározott adatai, valamint a hagyatékba tartozó vagyon), továbbá az ezekkel kapcsolatos nyilatkozatok beszerzése, a tényállás tisztázása. A hagyaték megállapítása és az örökösök részére történő átadása a közjegyző hatásköre. **Az eljárás lefolytatására elsősorban az örökhagyó utolsó belföldi lakóhelye**; ennek hiányában, utolsó belföldi tartózkodási helye; ennek hiányában belföldi elhalálozásának helye; ennek hiányában a hagyatéki vagyon fekvésének helye **szerinti jegyző az illetékes**.

Fentiek hiányában a Magyar Országos Közjegyzői Kamara – az öröklésben érdekelt hozzá benyújtott kérelme alapján történő kijelölés – szerinti jegyző az illetékes.

A hagyatéki eljárás lefolytatására illetékes közjegyző kizárólagos illetékességgel rendelkezik ugyanannak az örökhagyónak a hagyatékára vonatkozó újabb eljárásai vonatkozásában is (póthagyatéki eljárás, megismételt eljárás).

**A közjegyzők illetékességét a 15/1991. (XI.26.) IM rendelet alapján az elhalálozás hónapja határozza meg.**

* **január, április, július, október hónapban elhunytak esetében:**

**dr. Dorn Anita**  
Cím: 8600 Siófok, Fő utca 174-176. Fszt. 17.  
Tel: 84/381-989, Székhelykód: K43017

* **február, május, augusztus, november hónapban elhunytak esetében:**

**dr. Simon Tamás**  
Cím: 8600 Siófok, Széchenyi utca 11.  
Tel: 84/950-385, Székhelykód: K43018

* **március, június, szeptember, december hónapban elhunytak esetében:**

**dr. Mátó Zsolt**  
Cím: 8600 Siófok, Fő tér 7. 1-3.  
Tel: 84/506-510, Székhelykód: K43021

**A hagyatéki leltár felvétele (az eljárás jegyzői szakasza) illeték- és díjmentes.**

A közjegyző eljárása díjköteles, a közjegyzőt munkadíj és költségtérítés (közjegyzői díjazás) illeti meg. A közjegyző díjáról a [www.mokk.hu](https://www.mokk.hu/) oldalon, illetve a közjegyzői díjszabásról szóló 22/2018. (VIII.23.) IM rendeletből tájékozódhat.

1. **A leltárkészítés esetei:**

A hagyatéki eljárásról szóló 2010. évi XXXVIII. törvény (továbbiakban Hetv.) 20. § (1)-(6) szerint:

(1) Leltározni kell a hagyatékban lévő

a) belföldön fekvő ingatlant,

b) belföldi cégjegyzékbe bejegyzett gazdasági társaságban, illetve szövetkezetben fennálló tagi (részvényesi) részesedést

c) lajstromozott vagyontárgyat, valamint

d) az ingó vagyont, ha értéke a törvényben megállapított öröklési illetékmentes értéket meghaladja.

(2) A hagyatékot leltározni kell, ha a jegyző vagy a közjegyző rendelkezésére álló adatok alapján valószínű, hogy a bejelentett hagyatéki tartozások meghaladják a hagyaték értékét.

(3) A hagyatékot leltározni kell az öröklésben érdekelt kérelmére is, továbbá ha más kötelező leltározás alá eső vagyontárgy nincs, a 6. § (1) bekezdés db)-dc) alpontjaiban meghatározott személyek kérelmére leltározni kell a kérelmező hagyatéki eljárásban való érdekeltségét megalapozó vagyontárgyat.

(4) A hagyatékot leltározni kell akkor is, ha az örökösként érdekelt a) öröklési érdeke veszélyeztetve van és aa) méhmagzat, ab) kiskorú, ac) cselekvőképességet érintő gondnokság alatt álló nagykorú, ad) ismeretlen helyen lévő személy, ae) ügyeinek vitelében akadályozott természetes személy, vagy b) csak a Magyar Állam.

(5) A hagyatékot akkor is leltározni kell, ha az örökhagyó végintézkedésével alapítvány létesítését rendelte.

(6) A hagyatékot akkor is leltározni kell, ha az örökhagyó végintézkedéssel bizalmi vagyonkezelési jogviszonyt alapított. A bizalmi vagyonkezelési jogviszony alapításával érintett hagyatékból (a hagyatéknak a bizalmi vagyonkezelési jogviszony alapításával érintett részéből, hányadából) az (1) bekezdés a)-c) pontja szerinti vagyontárgyakat meghaladóan, a vagyontárgyakat a hagyatéki leltárban egyedileg csak akkor kell megjelölni, ha azokat maga a végintézkedés egyedileg határozza meg, egyébként azokat elegendő a leltárban körülírással, vagy a vagyontárgyakra, vagyonrészre, vagyoni hányadra jellemző más összefoglaló megnevezéssel (így különösen ingóvagyon, követelések, befektetett eszközök, nyáj, élelmiszeripari gépek) feltüntetni.”

1. **A jegyző előtt folyó hagyatéki eljárás menete: Het.v 18-31/B §**

**A hagyatéki eljárás hivatalból akkor indul, amikor a jegyző az örökhagyó haláláról értesül** (a halottvizsgálati bizonyítvány alapján, ennek hiányában, a bíróság holtnak nyilvánító vagy a halál tényét megállapító végzése alapján vagy a hagyatéki eljárás megindításában érdekelt bejelentése alapján).

**A halottvizsgálati bizonyítványon megjelölt hozzátartozó** (hatóságunk előtt csak az ott megjelölt hozzátartozó ismert) **értesítést és tájékoztatást kap az eljárás megindulásáról az ezzel kapcsolatos teendőiről, nyilatkozattételi kötelezettségéről.** A hagyatékkal kapcsolatos nyilatkozatban foglalt adatokat a kiértesített hozzátartozónak kell szolgáltatnia, de bármelyik öröklésben érdekelt nyilatkozatot tehet. Célszerű annak nyilatkoznia, aki a legtöbb adattal, ténnyel rendelkezik a hagyatéki vagyon és az öröklésre jogosultak adataira vonatkozóan.

**Felhívjuk figyelmét, hogy az eljárást a halottvizsgálati bizonyítványon hozzátartozóként feltüntetett hozzátartozó írásbeli nyilatkozata alapján folytatjuk le.**

Hivatalból kizárólag az ingatlan vagyon tekintetében tudunk adatot szerezni a Takarnet program segítségével, amennyiben nincs a földhivatali nyilvántartásban elírás a személyes adatok vonatkozásában. A többi hagyatéki leltárban szereplő adat a hozzátartozói nyilatkozaton alapul- az adatok teljeskörűségéért a nyilatkozó hozzátartozó felel.

**Az eljárás sikeres és gyors lefolytatásához kérjük, hogy a nyomtatványokat pontosan, hiánytalanul,  olvashatóan töltsék ki és az alább felsorolt mellékletek másolatát csatolják a nyomtatványhoz.**

**Az eljáráshoz szükséges csatolandó dokumentumok:**

**- örökhagyó halotti anyakönyvi kivonatának másolata** (póthagyatéki eljárás esetén az alaphagyatéki eljárás során keletkezett hagyatékátadó végzés másolata is),

**- örökhagyó által tett végintézkedés esetén** (végrendelet, öröklési szerződés stb.) annak **másolata**,

- belföldön lakóhellyel, tartózkodási hellyel nem rendelkező öröklésben érdekelt **magyarországi kézbesítési megbízottjának megbízási szerződésének másolata, vagy magyarországi lakóhellyel rendelkező meghatalmazottjának meghatalmazás másolata,**

- amennyiben az öröklésben érdekeltek között van olyan, **aki képviselővel rendelkezik, az erre vonatkozó adatok, dokumentumok** (pl: kiskorú törvényes képviselőjének adatai, gyámolt/gondnokolt esetében gyámhatósági határozat; meghatalmazotti képviselet esetén meghatalmazás stb.) **másolata**,

- **örökhagyó hagyatéki tartozásaira vonatkozó dokumentumok** (hitel- vagy pénzintézeti szerződés, elszámolás stb.) **másolata**,

- **hitelezői igény bejelentés esetén: igazoló dokumentumok másolata** (pl.: temetési számla, egyéb számla, elszámolás, igazolás stb.; nyilvántartáson kívüli tulajdonjogi igényt megalapozó irat (pl: adásvételi szerződés); házassági vagyonközösségi igény esetén (pl.: házassági anyakönyvi kivonat) stb.

- **nem magyar állampolgárság esetén örökhagyó állampolgárságát igazoló közokirat** (személyi igazolvány, útlevél, állampolgársági bizonyítvány, honosítási okirat stb.) **másolata**,

- **Örökhagyó ingatlanára vonatkozóan a beazonosításhoz pontos helyrajzi szám és cím megjelölése**

**-** hatósági nyilvántartásban szereplő **jármű**(pl. személygépkocsi, utánfutó, motorkerékpár, motorcsónak, mezőgazdasági haszongépjármű stb.) **forgalmi engedély másolata**,

**-** **gazdasági társaságban, ill. szövetkezetben fennálló tagi (részvényesi) részesedés esetén cégkivonat vagy alapító okirat másolata,**

**- pénz- és hitelintézettel szemben, fennálló követelésből eredő igazolások** (pénzintézetnél vezetett számla számlakivonata, egyenlegközlő, értékpapír, takarékbetétkönyv, szerződés, elszámolás stb.) **másolata**,

**- biztosításból eredő követelés igazolás** (pl: kötvény, díjközlő) **másolata**,

**- pénztári tagságból eredő követelés igazolás** (pl: lakás-takarék, magánnyugdíj pénztári tagság, egészségbiztosítási tagság tagi értesítő, egyenlegközlő, kimutatás stb.) **másolata**,

**- örökhagyót megillető járandóságra vonatkozó igazolás** (nyugdíj szelvény/törzsszám, munkabér vagy bérjellegű járandóságról munkáltatói letét igazolás, határozat, levél stb.) **másolata**,

**- egyéb örökhagyó tulajdonában lévő ingóságról igazolás másolat.**

A nyilatkozat(ok) beérkezését követően a leltárelőadó – amennyiben szükséges – további megkereséssel él a társhatóságok felé az eljáráshoz szükséges adatok beszerzése érdekében, rögzíti az adatokat a hagyatéki leltárban és ingatlan vagyon esetén adó-értékbizonyítványt kér az ingatlan fekvése szerint illetékes jegyzőtől.

Amennyiben örökhagyó hagyatékát belföldön fekvő ingatlan (pl. lakás, garázs, kert, telek stb.) tulajdoni hányada is képezi, az ingatlan értékéről az illetékes települési önkormányzat jegyzője – megkeresésünk alapján – adó- és értékbizonyítványt állít ki**. Az adó- és értékbizonyítvány tartalmáról az öröklésben érdekeltek írásban tájékoztatást kapnak a hatóságtól, amely ellen fellebbezéssel élhetnek az adó-értékbizonyítványt kiállító adóügyi hatáskörben eljáró jegyzőnél.** A fellebbezés az Illetékekről szóló 1990. évi XCIII. tv. 29. § (2) bekezdése alapján illetékköteles. Alapilleték 5000.- Ft, illetve a vitatott értékkülönbözet minden megkezdett 10000 Ft-ja után 400 Ft az illeték összege, max. 500.000.- Ft.

A leltárelőadó az ingatlan(ok) adó- és értékbizonyítvány(ok) véglegessé válását követően a hagyatéki leltárt és mellékleteit továbbítja az illetékes közjegyzőhöz **a 15/1991. (XI.26.) IM rendelet alapján elektronikus úton az illetékes közjegyző részére. Az eljárás jegyzői szakasza Hivatalunknál ezzel lezárul.**

**Amennyiben hagyatéki leltár felvételére nem kerül sor, a hagyatéki eljárás végzéssel – amely minden öröklésben érdekelt részére megküldésre kerül - megszüntetésre kerül a hozzátartozó nemleges nyilatkozata alapján.**

1. **Biztosítási intézkedés kérelmezésének lehetősége: Hetv. 32. § (1)-(2)**

Ha a hagyaték átadására még nem került sor, az öröklésben azonban valószínűsítette, hogy a hagyatékhoz tartozó vagyontárgy veszélyben van, indokolt kérelmében – a biztosítási intézkedés költségeinek előlegezésével - biztosítási intézkedés elrendelését kezdeményezheti a leltárba felvett vagyon, e vagyon meghatározott része vagy egyes vagyontárgyak vonatkozásában. A hagyatékhoz tartozó, gazdasági társasági, illetve szövetkezeti részesedés esetén a tagsági (szövetkezeti) jogok gyakorlására, a társaság (szövetkezet) vagy a működésben érintett más személy, szervezet, indokolt kérelmében – a biztosítási intézkedés költségeinek előlegezésével - biztosítási intézkedésként ügygondnok kirendelését kezdeményezheti a társasági (szövetkezeti) vagyon megóvása, vagy a társaság (szövetkezet) működésének biztosítása érdekében.

1. **Irat betekintési jog: Hetv. 9. §., 31/A. §.**

A felek, valamint azok képviselői – képviseleti jogosultságuk igazolása mellett - iratbetekintési jogukat csak feltétlen szükséges esetben - az ügyintézővel való telefonon történt előzetes egyeztetés alapján – gyakorolják!

1. **Tájékoztató a földnek minősülő ingatlanok öröklésében érdekeltek részére**

**A hagyatéki eljárás egyes cselekményeiről szóló 29/2010. (XII. 31.) KIM rendelet** 23/A.§ – a értelmében a jegyző tájékoztatja az örökösként érdekelteket a földeken fennálló osztatlan közös tulajdon felszámolásáról és a földnek minősülő ingatlanok jogosultjai adatainak ingatlan-nyilvántartási rendezéséről szóló 2020. évi LXXI. törvény 18/A. és 18/B. §-ában foglaltakról, ha a hagyaték tárgyát képező ingatlan vagy tulajdoni illetőség tekintetében felmerül, hogy azt a törvényes öröklés szabályai szerint több örököstárs közösen örökli.

# A mező- és erdőgazdasági földek forgalmáról szóló 2013. évi CXXII. törvény 5. §. 17. pontja szerint a mező-, erdőgazdasági hasznosítású föld: a föld fekvésétől (belterület, külterület) függetlenül valamennyi olyan földrészlet, amely az ingatlan-nyilvántartásban szántó, szőlő, gyümölcsös, kert, rét, legelő (gyep), nádas, erdő és fásított terület művelési ágban van nyilvántartva, továbbá az olyan művelés alól kivett területként nyilvántartott földrészlet, amelyre az ingatlan-nyilvántartásban Országos Erdőállomány Adattárban erdőként nyilvántartott terület jogi jelleg van feljegyezve.

# A földeken fennálló osztatlan közös tulajdon felszámolásáról és a földnek minősülő ingatlanok jogosultjai adatainak ingatlan-nyilvántartási rendezéséről[szóló](https://net.jogtar.hu/jogszabaly?docid=a2000071.tv#lbj0ideb1b) 2020. évi LXXI. törvény 1. § (1) bekezdése alapján e törvény hatálya – a (2) bekezdésben rögzített kivétellel – a mező- és erdőgazdasági földek forgalmáról szóló 2013. évi CXXII. törvény (a továbbiakban: Földforgalmi törvény) alapján mező-, erdőgazdasági hasznosítású földnek (a továbbiakban: föld) minősülő ingatlanokra terjed ki.

### 5/A. Az osztatlan közös tulajdon megszüntetése öröklés esetén

**18/A. §** (1) Ha a 2022. december 31. napját követően meghalt örökhagyó kizárólagos tulajdonában álló ingatlant a törvényes öröklés szabályai szerint több örököstárs közösen örökli, – ideértve a csupán kötelesrészre jogosult, de a kötelesrészét az ingatlanból természetben megkapó törvényes örököst is –, annak érdekében, hogy az ingatlanon ne keletkezzen osztatlan közös tulajdon,

*a)* az örököstársak osztályos egyezséget kötnek,

*b)* az ingatlant (az ingatlanból az örökrészét) az örököstárs vagy örököstársak az öröklésben érdekelt más személyre, a kieséses örökösre vagy a hagyatéki hitelezőre átruházza, illetve átruházzák, akként, hogy ezzel közös tulajdon nem keletkezik,

*c)* az örököstársak az ingatlant egyben értékesítik, vagy

*d)* az örököstársak az ingatlant, illetve az örökrészt az állam javára ingyenesen felajánlják.

(2) Az (1) bekezdés *c)* pontja szerinti értékesítés során eladóként az örököstársak közössége vesz részt. A vevő tulajdonjogának ingatlan-nyilvántartási átvezetéséhez a jogerős teljes hatályú hagyatékátadó végzést, az ideiglenes hatályú hagyatékátadó végzés teljes hatályúvá válását megállapító jogerős végzést, a hagyatéki eljárásról szóló 2010. évi XXXVIII. törvény (a továbbiakban: He.) 89. §-a szerinti jogerős végzést, illetve a hagyatéki perben hozott jogerős ítéletet is csatolni kell. Az ingatlan-nyilvántartásban az örököstársak közösségének tagjait közbenső jogszerzőként kell feltüntetni az egyes örököstársakat illető tulajdoni hányad feltüntetése nélkül.

(3) Ha az (1) bekezdésben foglaltak nem vezetnek eredményre, az ingatlanban fennálló tulajdoni hányadot az örököstársak – ideértve a csupán kötelesrészre jogosult, de a kötelesrészét az ingatlanból természetben megkapó törvényes örököst is – a törvényes öröklés szabályai szerint öröklik meg (a csupán kötelesrészre jogosult, de a kötelesrészét az ingatlanból természetben megkapó törvényes örökös pedig kötelesrész kiadása jogcímén szerzi) azzal, hogy azt a teljes hatályú hagyatékátadó végzés jogerőre emelkedését, az ideiglenes hatályú hagyatékátadó végzés teljes hatályúvá válását megállapító végzés jogerőre emelkedését, a He. 89. §-a szerinti végzés jogerőre emelkedését, hagyatéki per esetén az ítélet jogerőre emelkedését követő öt éven belül

*a)* egyben értékesíteniük kell,

*b)* egyikük tulajdonába kell adni,

*c)* az állam javára ingyenesen fel kell ajánlaniuk, vagy

*d)* az ingatlanon fennálló osztatlan közös tulajdont a 2. alcím szerinti eljárás vagy – a feltételeinek fennállása esetén – a 3. alcím szerinti eljárás kezdeményezésével meg kell szüntetniük.

(4) Ha az örököstársak a (3) bekezdésben foglaltakat nem teljesítik, az (1) bekezdés szerinti tulajdoni hányad kényszerértékesítésére kerül sor az e törvény végrehajtására kiadott kormányrendeletben foglaltak szerint.

(5) A (3) bekezdésben foglalt kötelezettség biztosítására az öröklés ingatlan-nyilvántartási átvezetésével egyidejűleg az ingatlanügyi hatóság az ingatlan tulajdoni lapjára feljegyzi a közös tulajdon rendezésének kötelezettsége tényét az örökléssel érintett tulajdoni hányadok vonatkozásában, valamint a teljes hatályú hagyatékátadó végzés jogerőre emelkedését, az ideiglenes hatályú hagyatékátadó végzés teljes hatályúvá válását megállapító végzés jogerőre emelkedését, a He. 89. §-a szerinti végzés jogerőre emelkedését, hagyatéki per esetén az ítélet jogerőre emelkedését követő öt év leteltének dátumát.

(6) Az ingatlanügyi hatóság törli a közös tulajdon rendezésének kötelezettsége tényét a (3) bekezdés szerinti jogügyletek ingatlan-nyilvántartási átvezetésével vagy a (4) bekezdés szerinti kényszerértékesítés eredményeként bekövetkező tulajdonváltozás ingatlan-nyilvántartási átvezetésével egyidejűleg.

**18/B. §** (1) Ha a 2022. december 31. napját követően megnyílt hagyaték tárgya osztatlan közös tulajdonban álló ingatlanban fennálló tulajdoni hányad és a törvényes öröklés szabályai szerint több örököstárs közösen örökli, – ideértve a csupán kötelesrészre jogosult, de a kötelesrészét az ingatlanból természetben megkapó törvényes örököst is –, annak érdekében, hogy az ingatlan tulajdonostársainak száma ne növekedjen,

*a)* az örököstársak osztályos egyezséget kötnek,

*b)* az ingatlant (az ingatlanból az örökrészét) az örököstárs vagy örököstársak az öröklésben érdekelt más személyre, a kieséses örökösre vagy a hagyatéki hitelezőre átruházza, illetve átruházzák, akként, hogy ezzel – egymás közötti viszonyukban, az adott tulajdoni hányadra – közös tulajdon nem keletkezik,

*c)* az örököstársak az ingatlanban fennálló tulajdoni hányadot egyben értékesítik, vagy

*d)* az örököstársak az ingatlant, örökrészt, illetve tulajdoni hányadot az állam javára ingyenesen felajánlják.

(2) Az (1) bekezdés *c)* pontja szerinti eljárásban az örököstársak közössége vesz részt. A vevő tulajdonjogának ingatlan-nyilvántartási átvezetéséhez a jogerős teljes hatályú hagyatékátadó végzést, az ideiglenes hatályú hagyatékátadó végzés teljes hatályúvá válását megállapító jogerős végzést, a He. 89. §-a szerinti jogerős végzést, illetve a hagyatéki perben hozott jogerős ítéletet is csatolni kell. Az ingatlan-nyilvántartásban az örököstársak közösségének tagjait közbenső jogszerzőként kell feltüntetni az egyes örököstársakat illető tulajdoni hányad feltüntetése nélkül.

(3) Ha az (1) bekezdésben foglaltak nem vezetnek eredményre, az ingatlanban fennálló tulajdoni hányadot az örököstársak – ideértve a csupán kötelesrészre jogosult, de a kötelesrészét az ingatlanból természetben megkapó törvényes örököst is – a törvényes öröklés szabályai szerint öröklik meg (a csupán kötelesrészre jogosult, de a kötelesrészét az ingatlanból természetben megkapó törvényes örökös pedig kötelesrész kiadása jogcímén szerzi) azzal, hogy azt a teljes hatályú hagyatékátadó végzés jogerőre emelkedését, az ideiglenes hatályú hagyatékátadó végzés teljes hatályúvá válását megállapító végzés jogerőre emelkedését, a He. 89. §-a szerinti végzés jogerőre emelkedését, hagyatéki per esetén az ítélet jogerőre emelkedését követő öt éven belül

*a)* egyben értékesíteniük kell,

*b)* egyikük tulajdonába kell adni,

*c)* az állam javára ingyenesen fel kell ajánlaniuk, vagy

*d)* az ingatlanon fennálló osztatlan közös tulajdont a 2. alcím szerinti eljárás vagy – a feltételeinek fennállása esetén – a 3. alcím szerinti eljárás kezdeményezésével meg kell szüntetniük.

(4) Ha az örököstársak a (3) bekezdésben foglaltakat nem teljesítik, az (1) bekezdés szerinti tulajdoni hányad kényszerértékesítésére kerül sor az e törvény végrehajtására kiadott kormányrendeletben foglaltak szerint.

(5) A (3) bekezdésben foglalt kötelezettség biztosítására az öröklés ingatlan-nyilvántartási átvezetésével egyidejűleg az ingatlanügyi hatóság az ingatlan tulajdoni lapjára feljegyzi a közös tulajdon rendezésének kötelezettsége tényét az örökléssel érintett tulajdoni hányadok vonatkozásában, valamint a teljes hatályú hagyatékátadó végzés jogerőre emelkedését, az ideiglenes hatályú hagyatékátadó végzés teljes hatályúvá válását megállapító végzés jogerőre emelkedését, a He. 89. §-a szerinti végzés jogerőre emelkedését, hagyatéki per esetén az ítélet jogerőre emelkedését követő öt év leteltének dátumát.

(6) Az ingatlanügyi hatóság törli a közös tulajdon rendezésének kötelezettsége tényét a (3) bekezdés szerinti jogügyletek ingatlan-nyilvántartási átvezetésével vagy a (4) bekezdés szerinti kényszerértékesítés eredményeként bekövetkező tulajdonváltozás ingatlan-nyilvántartási átvezetésével egyidejűleg.

**Az eljárás indulhat kérelemre is** (pl. póthagyatéki eljárás, magyar állampolgár külföldön bekövetkezett halálesete esetén) **olyan személynek az írásos  bejelentése alapján, akinek a hagyatéki eljárás megindításához jogi érdeke fűződik. Ezt a jogi érdekét azonban valószínűsíteni kell, illetve a bejelentéshez csatolni kell a joghatóság és illetékesség megállapításához szükséges adatokat alátámasztó, valamint a bejelentés szerinti örökhagyó halálának tényét igazoló okiratokat.**

**Elérhetőségek**

Amennyiben a nyilatkozat kitöltésével kapcsolatban további kérdése van, vagy személyes meghallgatásra kér időpontot,  forduljon bizalommal az alábbi ügyintézőhöz, aki szívesen áll rendelkezésére megadott elérhetőségeken.

**Ügyintéző:**

Horváth-Apáti Bernadett

**Ügyfélfogadás helye:**

Siófoki Közös Önkormányzati Hivatal  
Hatósági Osztály Igazgatási Csoport

Ügyfélszolgálati Iroda  
8600 Siófok, Fő tér 1. fsz. 4. szoba

Ügyfélhívó kód: Hagyatéki ügyek

**Ügyfélfogadási idő:**

hétfő: 8.00-12.00 h-ig, 13.00-16.00 h-ig  
szerda: 8.00-12.00 h-ig, 13.00-16.00 h-ig  
péntek: 8.00-12.00 h-ig

**Telefonos elérhetőség:**

84/504-185

**E-mail elérhetőség:**

[hagyatek@siofok.hu](mailto:hagyatek@siofok.hu)